b"\n_START_ARTICLE_\nEngesa\n_START_PARAGRAPH_\nEngesa, Engenheiros Especializados S/A \xe2\x80\x93 Brazilijos kompanija, veikusi \xc5\xbeem\xc4\x97s \xc5\xabkio ir karin\xc4\x97s technikos srityse. Specializavosi gaminti karinius automobilius, \xc5\xa1arvuot\xc4\x85sias kovos ma\xc5\xa1inas ir civilinius sportinius visureigius._NEWLINE_Engesa \xc4\xafkurta 1963 m. kaip privati kompanija, tada ji perdirbin\xc4\x97jo komercini\xc5\xb3 sunkve\xc5\xbeimi\xc5\xb3 va\xc5\xbeiuokles \xc4\xaf vis\xc5\xb3 varom\xc5\xb3j\xc5\xb3 rat\xc5\xb3 sistem\xc4\x85. Kompanija taip pat remontavo ir modernizavo pasenusias \xc5\xa1arvuot\xc4\x85sias kovos ma\xc5\xa1inas ir tankus, kuriuos Brazilijos armija buvo \xc4\xafsigijusi po Antrojo pasaulinio karo ir jo metais._NEWLINE_Pirmoji Engesos b\xc5\xabstin\xc4\x97 buvo San Paule. 1985 m. kompanija perk\xc4\x97l\xc4\x97 b\xc5\xabstin\xc4\x99 \xc4\xaf Barueri. Kompanijos gamykla buvo San \xc5\xbdoz\xc4\x97 dos Kampose._NEWLINE_Engesa vadovavo grupei Brazilijos kompanij\xc5\xb3, kurios veik\xc4\x97 \xc4\xafvairiuose ekonomikos sektoriuose ir eksportavo \xc4\xaf 37 pasaulio \xc5\xa1alis. \xc4\xae grup\xc4\x99 \xc4\xaf\xc4\x97jo Engesa Electronics (kompanijos Philips Brazilijos padalinys), FNV (F\xc3\xa1brica Nacional de Vag\xc3\xb5es 'Nacionalin\xc4\x97 vagon\xc5\xb3 gamykla'). Grup\xc4\x97je tyrimais ir konstravimu u\xc5\xbesi\xc4\x97m\xc4\x97 kompanija Engepeq. 9-t\xc4\x85j\xc4\xaf de\xc5\xa1imtmet\xc4\xaf Engesoje dirbo vir\xc5\xa1 5 t\xc5\xabkst. \xc5\xbemoni\xc5\xb3. Iki 1993 m. kompanija buvo pagaminusi Brazilijos kariuomenei ir eksportui vir\xc5\xa1 3300 \xc5\xa1arvuo\xc4\x8di\xc5\xb3._NEWLINE_Engesos bankrotas buvo paskelbtas 1993 m. spal\xc4\xaf. Kompanijos problemos prasid\xc4\x97jo praradus $200 milijon\xc5\xb3 Irake ir nepasisekus parduoti EE-T1 Os\xc3\xb3rio tank\xc4\x85, kurio k\xc5\xabrim\xc4\x85 finansavo i\xc5\xa1 savo l\xc4\x97\xc5\xa1\xc5\xb3. 2001 m. kompanijos gamykla San \xc5\xbdoz\xc4\x97 dos Kampose buvo parduota kompanijai Embraer."